钦定古今图书集成/明伦汇编/氏族典/第021卷 > 《廖用贤尚友录》 > 《番禺蒙氏谱序》宋·濂
## 钦定古今图书集成/明伦汇编/氏族典/第021卷 > 《廖用贤尚友录》 > 《番禺蒙氏谱序》宋·濂

太学生番禺蒙安以其《谱图》请曰：“安之先齐人，秦时
恬毅，兄弟俱仕被信任，后皆死扶苏之难，其子孙散
处天下甚众，然千馀载未有大显著，动人耳目者。番
禺之蒙，始于有宋讳甄者，自北方来知廉州，遂家番
禺之海阳里，至安八叶矣。在宋世有禄仕，自元得国，
始无仕者。今阅三世，而安复以儒生贡太学为弟子
员，窃惧不能承其绪。尝考次八叶字名枝裔为谱，使
后人知所自愿。先生序之，以昭吾先。”余告之曰：“姓氏
固人之所甚重也，然其著于时者，不以其受氏之贵
而显，亦不以有人称之而传，在乎孙子之贤耳。论受
氏之贵，则莫贵于王侯之裔，而今世载之简策，以为
甲族者，非必皆姚、姒子、嬴、燕、齐氏也。”苟以人称之而
显，则左丘明、太史迁、班固之所书，其苗裔未必俱显
于今也。今天下之人，语道德，必曰孔、孟、颜、闵、周、程、邵、
朱氏；论政事，必曰伊、傅、管、晏、萧、曹、房、杜、韩、富氏；语文
章，则其人名氏彰著尤多。三者皆由其身善自振拔
而然，未尝恃于其先假之于人也。蒙氏自恬毅始显。
恬毅虽贤，然其所为，未能皆当于人心，而卒死于乱
邦，其名犹且传而不废，况有过于恬毅者乎？方恬毅
被祸时，呼天地神明而自列其意，岂自虞不遂泯灭
哉？而太史氏悼其忠，悲其志，尚不忍废而著之史传，
况夫道德之士，仁声义闻，足以厉俗而化人者，何患
其无传乎！安温而有文，慎而达礼，可谓有学道之质
矣。前之三者，苟知所勉焉，未有不至者也，况于恬毅
乎？其名诚显于当世，而著于方册，后之人必曰：“此番
禺之蒙氏也。”蒙氏之后人必曰：“此吾蒙氏之闻人也。”
番禺之人必曰：“此昭吾邑者也。”若是则非惟可以显
其先，且可以显其乡邑矣，何患《谱》之无传乎？又何以
余言为乎？安曰：“此足以序斯谱矣。”请书之以告族人，
使知勉焉。